  Виталий Пронин Павел ТитовСледствиея комитет эскере Кун Кенешысь депутатлэсь, «Титан-УК» компанилэн кивалтӥсезлэсь Павел Титовлэсь быремзэ. Тодады вайытон вылысь: Павел Титовлэн мугорыз шедьтэмын вал туэ 11-тӥ феврале ужан интыяз. Эскеронлэн нырысетӥ йылпумъянъёсыз сярысь «Известия Удмуртской Республики» газетлы ивортӥз шаерысьтымы Следствиея управленилэн кивалтӥсез Владимир Никешкин. Со пусъемъя, депутат улонысь кошкиз ас мылкыдызъя - тае возьматэ видеонаблюдение но. В. Никешкин ивортэмъя, Павел Титовлы ассэ быдтыны муг луиз, вылды, коньдон ласянь шуг-секытъёс - йылозяз-пумозяз вуттымтэ юртъёсын, пӧям дольщикъёсын герӟаськем ужъёсыз. Ассэ быдтон азяз депутат жингыръям уно эшъёсызлы, соосын адскемез потэ вылэм. Талэсь азьвыл югдурез утёнъя министр Александр Первухин но журналистъёслы вераз вал ини, Павел Титов ассэ ачиз быдтӥз, дыр, шуыса. Та учыр пумысен эскерон азинтӥське на. Павел Титовлэн кылизы кузпалыз но 3 нылъёсыз. Ньылетӥ пиналыз тани-тани вордскыны кулэ. «Титан-УК» компаниез ас кияз басьтӥз Павел Титовлэн выныз Дмитрий Титов. Со вие ик «Огъя Россия» партилэн Удмурт ёзэзлэн политсоветэз та нуналъёсы огкылэ вуиз: Павел Титовлэн Кун Кенешысь бушам интыяз выль депутатэз быръёнъя праймериз ортчытоно туэ 5-тӥ мартысен 11-тӥ маёзь. Елена Тугашова Теги: политика экономика  